Diari Oficial de la Generalitat Valenciana


Sumari del DOGV 6648, del 10-11-2011 (2011/11788)

ORDE 24/2011, de 2 de novembre, de la Conselleria d'Educació, Formació i Ocupació, per la qual s'establixen i autoritzen els plans d'estudi dels centres d'ensenyances artístiques superiors de música dependents de l'ISEACV, conduents a l'obtenció del títol de Graduat o Graduada en Música.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/02/24/dof/vci/html**

### Dades del document

Número de DOGV
:   6648

Data del DOGV
:   10-11-2011

Secció del DOGV
:   I. DISPOSICIONS GENERALS

Número del document
:   2011/11663


Data del document
:   02-11-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Descriptors 

:   * organització de l'ensenyament
    * ensenyament superior
    * professió artística
    * música
    * legislació
    * centre d'ensenyament
    * educació artística

ORDE 24/2011, de 2 de novembre, de la Conselleria d'Educació, Formació i Ocupació, per la qual s'establixen i autoritzen els plans d'estudi dels centres d'ensenyances artístiques superiors de música dependents de l'ISEACV, conduents a l'obtenció del títol de Graduat o Graduada en Música. [2011/11302]
El Reial Decret 1614/2009, de 26 d'octubre, pel qual s'establix l'ordenació de les ensenyances artístiques superiors regulades per la Llei Orgànica 2/2006, de 3 de maig, d'Educació, assenyala en l'article 7.2 que correspon a les administracions educatives, en l'àmbit de la seua competència, l'aprovació dels plans d'estudi per a cada títol.
Per la seua banda, el Reial Decret 631/2010, de 14 de maig, pel qual es regula el contingut bàsic de les ensenyances artístiques superiors de grau de Música establides en la Llei Orgànica 2/2006, de 3 de maig, d'Educació, determina en l'article 7.1 que les administracions educatives, vista la proposta dels centres, establiran els plans d'estudis completant els mínims fixats en el dit reial decret.
En l'àmbit de la Generalitat, el Decret 48/2011, de 6 de maig, del Consell, pel qual s'establix l'ordenació de les ensenyances artístiques superiors i es determina el marc normatiu per a la implantació dels plans d'estudi corresponents als títols oficials de graduat o graduada en les diferents ensenyances artístiques superiors, assenyala, en l'article 7, que els centres impartiran les especialitats i els itineraris que expressament els siguen autoritzats, I organitzaran el pla d'estudis de conformitat amb el que establix esta norma. Així mateix, la disposició final primera del dit decret habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyances artístiques superiors de conformitat amb aquell.
Finalment, l'article 2 del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (ISEACV), integra en la dita entitat els centres superiors d'ensenyances artístiques que figuren en el seu annex II, entre els quals figuren el Conservatori Superior de Música Òscar Esplà d'Alacant, el Conservatori Superior de Música Salvador Seguí de Castelló i el Conservatori Superior de Música Joaquín Rodrigo de València, i estos han sigut consultats degudament pel que fa a l'elaboració i aprovació d'esta orde.
En conseqüència, per mitjà de la present orde, s'establixen i autoritzen els plans d'estudis dels centres d'ensenyances artístiques superiors de Música dependents de l'ISEACV, conduents a l'obtenció del títol de Graduat o Graduada en Música.
Per tot allò que s'ha exposat, de conformitat amb el Consell Jurídic Consultiu de la Comunitat Valenciana i amb el Consell de Direcció de l'ISEACV, informat el Consell Valencià d'Universitats i de Formació Superior, d'acord amb la proposta del director general d'Universitat, Estudis Superiors i Ciència, de data 18 d'octubre de 2011, i en exercici de les atribucions conferides per la disposició final primera del Decret 48/2011, abans mencionat, i per l'article 28.e de la Llei 5/1983, de 30 de desembre, del Consell.
ORDENE
Article 1. Objecte i àmbit
La present orde té com a objecte l'establiment i autorització dels plans d'estudis conduents a l'obtenció del títol oficial de Grau en Música en els conservatoris superiors de Música de la Comunitat Valenciana dependents de l'Institut Superior d'Ensenyances Artístiques de la Comunitat Valenciana (ISEACV), de conformitat amb el que establix el Reial Decret 631/2010, de 14 de maig i el Decret 48/2011, de 6 de maig.
Article 2. Títol de Graduat o Graduada en Música
1. La superació de les ensenyances artístiques de grau en Música donarà lloc a l'obtenció del títol de Graduat o Graduada en Música, especificant l'especialitat corresponent. Este títol té caràcter oficial i validesa acadèmica i professional en tot el territori nacional, segons establix el Reial Decret 631/2010, de 14 de maig.
2. Les especialitats de les ensenyances artístiques de grau en Música els plans d'estudi de les quals s'autoritzen són: Composició, Direcció, Interpretació, Musicologia i Pedagogia.
3. Els itineraris per a l'especialitat d'Interpretació que s'autoritzen són: Arpa, Cant, Clau, Guitarra, Instruments de l'Orquestra Simfònica, Instruments de la Música Antiga, Jazz, Orgue i Piano.
Article 3. Organització dels plans d'estudis
1. Els plans d'estudis conduents a l'obtenció del títol de Graduat o Graduada en Música contenen les competències transversals, les competències generals i les competències específiques per a cada especialitat que es determinen en l'annex I d'esta orde.
2. El pla d'estudis del grau en Música, de cada una de les especialitats o itineraris, comprén quatre cursos acadèmics de 60 crèdits d'acord amb el Sistema Europeu de Transferència de Crèdits (ECTS) cada un, distribuïts en huit semestres, amb un total de 240 ECTS.
3. La distribució dels 240 crèdits ECTS és la següent:
a) Matèries i assignatures de formació bàsica, amb un mínim de 24 crèdits.
b) Matèries i assignatures de formació obligatòria d'especialitat, amb un mínim de 102 crèdits.
c) El treball de fi de grau, amb una duració mínima de 6 crèdits.
Article 4. Autorització dels plans d'estudis
D'acord amb allò que s'ha assenyalat en esta orde, s'autoritzen els plans d'estudis del grau en Música en les especialitats i itineraris que s'indiquen a continuació per a cada un dels conservatoris superiors de Música dependents de l'Institut Superior d'Ensenyances Artístiques de la Comunitat Valenciana:
-Conservatori Superior de Música Òscar Esplà d'Alacant: s'autoritzen els plans d'estudis, inclosos com a annex II, en les especialitats de Composició, Interpretació (en els itineraris de Cant, Guitarra, Instruments de l'Orquestra Simfònica i Piano), Musicologia i Pedagogia.
-Conservatori Superior de Música Salvador Seguí de Castelló: s'autoritzen els plans d'estudis, inclosos com a annex II, en les especialitats de Composició, Interpretació (en els itineraris de Guitarra, Instruments de l'Orquestra Simfònica, Instruments de la Música Antiga i Piano) i Pedagogia.
-Conservatori Superior de Música Joaquín Rodrigo de València: s'autoritzen els plans d'estudis, inclosos com a annex II, en les especialitats de Composició, Direcció, Interpretació (en els itineraris d'Arpa, Cant, Clau, Guitarra, Instruments de l'Orquestra Simfònica, Jazz, Orgue i Piano), Musicologia i Pedagogia.
DISPOSICIONS ADDICIONALS
Primera. Alumnes que hagen cursat els plans d'estudis de les ensenyances artístiques superiors implantats durant els cursos acadèmics 2010-2011 i 2011-2012
Els crèdits que hagen sigut superats pels alumnes durant els cursos acadèmics 2010-2011 i 2011-2012 dels plans d'estudis implantats per la Resolució de 29 de juliol de 2010, del director general d'Universitat i Estudis Superiors, seran reconeguts amb caràcter general en els plans d'estudis que es regulen en la present Orde.
Segona. Limitació al gasto
La implementació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a l'esmentada conselleria, i en tot cas, haurà de ser atés aquell amb els mitjans personals i materials de la conselleria competent per raó de la matèria.
DISPOSICIONS FINALS
Primera. Entrada en vigor
Esta orde entrarà en vigor l'endemà de ser publicada en el Diari Oficial de la Comunitat Valenciana.
València, 2 de novembre de 2011
El conseller d'Educació, Formació i Ocupació,
JOSÉ CISCAR BOLUFER
ANNEX I
Competències transversals del títol de Graduat o Graduada en Música
Quan finalitzen els estudis, els graduats i graduades en Música han de posseir les competències transversals següents:

Competències generals del títol de Graduat o Graduada en Música
Quan finalitzen els estudis, els graduats i graduades en Música han de posseir les competències generals següents:

Competències específiques del títol de Graduat o Graduada en Música en l'especialitat de Composició
Quan finalitzen els estudis, els graduats i graduades en Música en l'especialitat de Composició han de posseir les competències específiques següents:

Competències específiques del títol de Graduat o Graduada en Música en l'especialitat de Direcció
Quan finalitzen els estudis, els graduats i graduades en Música en l'especialitat de Direcció han de posseir les competències específiques següents:

Competències específiques del títol de Graduat o Graduada en Música en l'especialitat d'Interpretació
Quan finalitzen els estudis, els graduats i graduades en Música en l'especialitat d'Interpretació han de posseir les competències específiques següents:

Competències específiques del títol de Graduat o Graduada en Música en l'especialitat de Musicologia
Quan finalitzen els estudis, els graduats i graduades en Música en l'especialitat de Musicologia han de posseir les competències específiques següents:

Competències específiques del títol de Graduat o Graduada en Música en l'especialitat de Pedagogia
Quan finalitzen els estudis, els graduats i graduades en Música en l'especialitat de Pedagogia han de posseir les competències específiques següents:

Perfil professional del títol de Graduat o Graduada en Música
Perfil professional del títol de Graduat o Graduada en Música en l'especialitat de Composició
El Graduat o Graduada en Composició ha de ser un professional qualificat per a la creació musical, amb un complet domini de les estructures musicals en tots els seus aspectes, teòrics i pràctics; haurà d'estar capacitat per a escriure i adaptar música per a distints contextos i formacions, amb una personalitat artística ben definida però susceptible d'evolució.
Haurà de tindre un coneixement ampli de les possibilitats que brinda la tecnologia i ser capaç d'adequar-se a les exigències o requisits propis de distints mitjans, incloent-hi els projectes escènics i audiovisuals.
Així mateix, haurà d'estar format per a l'exercici de l'anàlisi musical i del pensament crític sobre el fet creatiu, així com mostrar capacitat per a transmetre-ho de forma oral o escrita i disposar d'una sòlida formació metodològica i humanística que l'ajude en la tasca d'investigació i experimentació musical.
Perfil professional del títol de Graduat o Graduada en Música en l'especialitat de Direcció
El Graduat o Graduada en Direcció ha de ser un professional qualificat per a dirigir cors, orquestres i altres grups instrumentals o mixtos.
Ha de conéixer un ampli repertori vocal i instrumental i estar capacitat per a dirigir obres d'estils, llenguatges, períodes i tendències diverses.
Ha de tindre profunds coneixements de la tècnica vocal i instrumental, així com de les característiques de cada instrument o grup instrumental o vocal.
Haurà de demostrar habilitats de lectura musical, reconeixement auditiu i reducció de partitures. Estarà capacitat per al treball en equip amb capacitat de lideratge i comunicació.
Haurà de tindre un coneixement ampli de les possibilitats que brinda la tecnologia.
Haurà de conéixer la tradició interpretativa dels gèneres propis del seu camp d'activitat, amb capacitat per a valorar críticament i contribuir a la seua evolució.
Haurà d'estar format per a l'exercici de l'anàlisi i del pensament musical, així com per a transmetre-ho de forma oral o escrita, i disposar d'una sòlida formació metodològica i humanística que l'ajude en la tasca d'investigació afí a l'exercici de la seua professió.
Perfil professional del títol de Graduat o Graduada en Música en l'especialitat d'Interpretació
El Graduat o Graduada en interpretació haurà de ser un professional qualificat amb un domini complet de les tècniques d'interpretació de l'instrument i el seu repertori, i si és el cas, d'instruments complementaris.
Haurà d'estar preparat per a exercir una labor interpretativa d'alt nivell d'acord amb les característiques de la seua modalitat i especialització, tant en el paper de solista com formant part d'un conjunt, així com, si és el cas, en la seua condició d'intèrpret acompanyat de música i de dansa. Haurà de conéixer les característiques tècniques i acústiques del seu instrument i aprofundir en el seu desenrotllament històric.
Haurà de tindre formació per a l'exercici de l'anàlisi i del pensament musical i disposar d'una sòlida formació metodològica i humanística que l'ajude en la tasca d'investigació afí a l'exercici de la seua professió.
Perfil professional del títol de Graduat o Graduada en Música en l'especialitat de Musicologia
El Graduat o Graduada en Musicologia ha de ser un professional qualificat per a entendre, des d'una perspectiva global i comprensiva, el fet musical en tots els seus aspectes, teòrics, tècnics, pràctics i materials en les seues diferents èpoques i tradicions culturals.
Haurà de tindre un coneixement ampli de les fonts de la literatura crítica en tots els camps i disciplines en què s'articula la musicologia.
Haurà de conéixer una àmplia varietat de sistemes de notació, històrics i moderns, així com de transcripció i tractament de documents sonors.
Haurà de conéixer la pràctica de l'edició de fonts musicals i de les ferramentes tecnològiques implicades en estos processos.
Haurà de conéixer i aplicar els mètodes d'investigació científica propis del seu camp disciplinar i dominar les tècniques expositives i discursives que li permeten comunicar el contingut dels seus projectes i el resultat de les seues investigacions tant a públics especialitzats com no especialitzats.
Perfil professional del títol de Graduat o Graduada en Música en l'especialitat de Pedagogia
El Graduat o Graduada en Pedagogia haurà de ser un professional qualificat en un o més àmbits rellevants de la pràctica musical (interpretatius i/o teòrics) i amb profunds coneixements, teòrics i pràctics, sobre l'ensenyança-aprenentatge en els seus aspectes metodològics, psicològics i artístics, a més de comptar amb una significativa experiència pràctica.
Desenrotllarà la seua activitat professional en centres de qualsevol nivell educatiu de règim general i especial tant en ensenyança reglada com no reglada.


Còpia Permalink ELI